দ্য এলিফ্যান্ট হুইস্পারার্স
দ্য এলিফ্যান্ট হুইস্পারার্স ২০২২ সালের ভারতীয় তামিল ভাষার স্বল্পদৈর্ঘ্য প্রামাণ্যচিত্র। এটি কার্তিকি গনসালভেসের অভিষেক চলচ্চিত্রনির্মাণ। তথ্যচিত্রটি এক দম্পতি এবং তাদের যত্নের দায়িত্বে থাকা রঘু নামক একটি অনাথ শিশু হাতির আত্মিক বন্ধন সম্পর্ক নিয়ে নির্মিত। শিখ্যা এন্টারটেইনমেন্ট প্রযোজিত প্রামাণ্যচিত্রটি ২০২২ সালের ৯ নভেম্বর মার্কিন যুক্তরাষ্ট্রে অনুষ্ঠিত ডক এনওয়াইসি চলচ্চিত্র উৎসবে প্রথম প্রদর্শনী হয়েছিল। একইবছর ৮ ডিসেম্বর নেটফ্লিক্স-এ বিশ্বব্যাপী মুক্তি পায়। চলচ্চিত্রটি ৯৫তম একাডেমি পুরস্কারে শ্রেষ্ঠ স্বল্পদৈর্ঘ্য প্রামাণ্যচিত্র বিভাগে একাডেমি পুরস্কার লাভ করে। এটি এই বিভাগে একাডেমি পুরস্কার বিজয়ী প্রথম ভারতীয় চলচ্চিত্র।